यहाँ के तोते मनुष्यों की बोली की हूबहू नकल कर लेते हैं। गुजरात के बहादुर शाह ने सन. 1532 में यह किला मेवाड़ के महाराणा विक्रमादित्य से जीत लिया था। बहादुर शाह गागरोन का एक तोता अपने साथ रखता था। जब हुमायूं ने बहादुर शाह पर विजय प्राप्त की तो जीत के सामानों में आदमी की जुबान में बोलने वाला यह तोता भी उसे सोने के पिंजरे में बंद मिला। हुमायूं उस समय मंदसौर में था। उस समय एक सेनापति की दगाबाजी पर हुमायूं ने तोते को मारने की बात कही थी। बहादुर शाह का सेनापति रूमी खान अपने मालिक को छोड़कर हुमायूं से जा मिला था। जब रूमी खान हुमायूं के शिविर में आया तो उसे देखकर यह तोता गद्दार-गद्दार चिल्लाने लगा। इसे सुनकर रूमी खान बड़ा लज्जित हुआ तथा हुमायूं ने नाराज होकर कहा कि यदि तोते की जगह यह आदमी होता तो मैं इसकी जबान कटवा देता।